Suvestinė redakcija nuo 2012-03-16 iki 2013-01-17

Įsakymas paskelbtas: Žin. 2012, Nr. 1-9, i. k. 1112050ISAK001K-440

LIETUVOS RESPUBLIKOS FINANSŲ MINISTRO

Į S A K Y M A S

DĖL VALSTYBĖS PERSKOLINAMŲ PASKOLŲ IR VALSTYBĖS GARANTUOJAMŲ PASKOLŲ GRUPAVIMO TAISYKLIŲ PATVIRTINIMO

2011 m. gruodžio 30 d. Nr. 1K-440

Vilnius

Vadovaudamasi Lietuvos Respublikos valstybės skolos įstatymo (Žin., 1996, Nr. 86-2045; 2010, Nr. 145-7419) 3 straipsnio 6 dalies 3 punktu:

1. T v i r t i n u Valstybės perskolinamų paskolų ir valstybės garantuojamų paskolų grupavimo taisykles (pridedama).

2. P r i p a ž į s t u netekusiu galios Lietuvos Respublikos finansų ministro 2007 m. kovo 2 d. įsakymą Nr. 1K-068 „Dėl Iš valstybės vardu pasiskolintų lėšų suteiktų paskolų ir paskolų su valstybės garantija grupavimo taisyklių patvirtinimo“.

FINANSŲ MINISTRĖ	INGRIDA ŠIMONYTĖ

PATVIRTINTA

Lietuvos Respublikos finansų ministro

2011 m. gruodžio 30 d. įsakymu Nr. 1K-440

VALSTYBĖS PERSKOLINAMŲ PASKOLŲ IR VALSTYBĖS GARANTUOJAMŲ PASKOLŲ GRUPAVIMO

TAISYKLĖS

I. BENDROSIOS NUOSTATOS

1. Valstybės perskolinamų paskolų ir valstybės garantuojamų paskolų grupavimo taisyklėse (toliau – taisyklės) nustatoma grupavimo tvarka, kuri apima:

1.1. skolų, susidariusių skolininkams laiku neįvykdžius skolinių įsipareigojimų pagal paskolų, skolų perkėlimo, garantinių įmokų ir kitas sutartis, įformintas skolos grąžinimo sutartimis (toliau – skolos), valstybės perskolinamų paskolų, valstybės garantuojamų paskolų rizikos kriterijus;

1.2. skolų, valstybės perskolinamų paskolų (toliau – paskolos), valstybės garantuojamų paskolų grupavimą;

1.3. skolų, paskolų nuvertėjimo ir valstybės garantuojamų paskolų atidėjinių apskaičiavimą.

II. SKOLŲ, PASKOLŲ IR VALSTYBĖS GARANTUOJAMŲ PASKOLŲ RIZIKOS KRITERIJAI

2. Skolų, paskolų ir valstybės garantuojamų paskolų rizika vertinama remiantis šiose taisyklėse nustatyta tvarka ne rečiau kaip du kartus per metus tol, kol prievolė bus visiškai įvykdyta arba pasibaigs kitais Lietuvos Respublikos civiliniame kodekse nustatytais atvejais.

3. Jeigu apie valstybės skolininką arba valstybės garantuojamą skolininką (toliau – skolininkas) yra faktų, kurie gali labai pakeisti skolų, paskolų ir valstybės garantuojamų paskolų rizikos laipsnį, skola, paskola arba valstybės garantuojama paskola gali būti pergrupuojama nedelsiant.

4. Skolų, paskolų ir valstybės garantuojamų paskolų grupavimo rezultatai rodo paskolų rizikos laipsnį.

5. Pagrindiniai dokumentai ir informacija apie kiekvieną skolą, paskolą arba valstybės garantuojamą paskolą, reikalingi skolų, paskolų arba valstybės garantuojamų paskolų rizikai įvertinti, yra šie:

5.1. Lietuvos Respublikos įstatymas, Lietuvos Respublikos Vyriausybės nutarimas arba Valstybinės paskolų komisijos protokolo išrašas, kuriuose yra sprendimas suteikti paskolą, garantiją, laidavimą;

5.2. informacija, gaunama iš duomenų bazės – Valstybės skolos ir piniginių išteklių valdymo sistemos, apie palūkanų mokėjimą, paskolos arba jos dalies grąžinimą arba kitų prievolių pasibaigimą;

5.3. išvada, gaunama iš skolininko paskutinio ataskaitinio laikotarpio prieš paskolos gavimą ir visų ataskaitinių laikotarpių paskolos naudojimo metu, finansinės ataskaitos ir finansinių ataskaitų audito prieš gaunant paskolą, taip pat veiklos ir finansinių auditų paskolos naudojimo metu gautos išvados;

5.4. informacija apie skolininko prievolių pagal paskolų sutartis vykdymą;

5.5. visi paskolų ir prievolių įvykdymo užtikrinimo dokumentai (įkeitimo, garantijos, laidavimo raštai ir jų pakeitimai bei papildymai);

5.6. dokumentai, kuriais patvirtinamas tikslinis paskolos panaudojimas, Valstybės kontrolės išvados;

5.7. kita su skola, paskola ar valstybės garantuojama paskola susijusi informacija.

6. Skolos, paskolos ir valstybės garantuojamos paskolos pagal riziką skirstomos į penkias paskolų rizikos grupes:

6.1. standartinės rizikos – 1 grupė;

6.2. galimos rizikos – 2 grupė;

6.3. padidėjusios rizikos – 3 grupė;

6.4. didelės rizikos – 4 grupė;

6.5. didžiausios rizikos – 5 grupė.

7. Padidėjusios, didelės ir didžiausios rizikos grupių skolos, paskolos ir valstybės garantuojamos paskolos priskiriamos prie abejotinų paskolų.

8. Jei tam pačiam skolininkui yra išduotos kelios skolos, paskolos ir valstybės garantuojamos paskolos, visos jos priskiriamos prie tos pačios paskolų rizikos grupės, t. y. paskolų rizikos grupė nustatoma tokiu būdu: nustatoma kiekvienos skolos, paskolos ir valstybės garantuojamos paskolos rizikos grupė ir visos paskolos priskiriamos prie didžiausią riziką atitinkančios paskolos grupės.

9. Taikomi šie pagrindiniai skolų, paskolų ir valstybės garantuojamų paskolų vertinimo ir grupavimo pagal riziką kriterijai:

9.1. paskolos (arba jos dalies) grąžinimo ir (arba) palūkanų mokėjimo terminų praleidimas;

9.2. paskolos pertvarkymo faktai;

9.3. skolininko ūkinės ir finansinės veiklos būklė (toliau – skolininko būklė).

10. Finansų ministerija du kartus per metus (iki sausio 31 dienos ir iki liepos 31 dienos) pildo valstybės perskolinamų paskolų, skolų grupavimo ir nuvertėjimo apskaičiavimo lentelę pagal taisyklių 1 priede pateiktą formą ir valstybės garantuojamų paskolų grupavimo ir atidėjinių apskaičiavimo lentelę pagal taisyklių 2 priede pateiktą formą. Pildant šias lenteles paskolų rizikos grupės iki sausio 31 dienos yra peržiūrimos, ar buvo grąžinta paskola ir sumokėtos palūkanos, ir paliekamos tos pačios paskolų rizikos grupės. Kiekvieno skolininko, išskyrus savivaldybes, valstybės fondus ir bankus, būklės įvertinimo ataskaita pagal taisyklių 3 priede pateiktą formą yra užpildoma iki liepos 31 dienos.

11. Skolos, paskolos ir valstybės garantuojamos paskolos (arba jos dalies) grąžinimo ir (arba) palūkanų mokėjimo delsimo laikas skaičiuojamas kalendorinėmis dienomis nuo paskolos sutartyje nurodytų mokėjimo terminų – nuo sutartinių įsipareigojimų neįvykdymo dienos.

12. Skolos, paskolos ir valstybės garantuojamos paskolos grupavimo metu gali būti pertvarkomos keičiant vieną ar kelias paskolos sutarties sąlygas:

12.1. paskolos (arba jos dalies) grąžinimo ir (arba) palūkanų mokėjimo terminų pratęsimas arba pakeitimas;

12.2. palūkanų normos pakeitimas;

12.3. vertinant ir grupuojant paskolų riziką yra atsižvelgiama į paskolos sumos padidinimą nesumokėtų palūkanų ir (arba) delspinigių suma.

13. Finansų ministerija vertina skolininko būklę apskaičiuodama jo ūkinės ir finansinės veiklos rodiklius:

13.1. einamojo likvidumo rodiklį (trumpalaikis turtas / trumpalaikiai įsipareigojimai);

13.2. kritinio likvidumo rodiklį (trumpalaikis turtas – atsargos / trumpalaikiai įsipareigojimai);

13.3. įsiskolinimo rodiklį (visi įsipareigojimai / turtas * 100 procentų);

13.4. sverto rodiklį (visi įsipareigojimai / nuosavas kapitalas (arba grynasis turtas) * 100 procentų);

13.5. manevringumo rodiklį (trumpalaikis turtas / nuosavas kapitalas);

13.6. veiklos pelningumo rodiklį (veiklos pelnas / pardavimai ir paslaugos * 100 procentų);

13.7. turto pelningumo rodiklį (veiklos pelnas / turtas * 100 procentų).

14. Kiekvieno skolininko ūkinės ir finansinės veiklos rodiklis turi būti įvertinamas balų skaičiumi pagal penkių balų sistemą, pagal kurią 1 (vienas balas) – geriausias įvertinimas, 5 (penki balai) – blogiausias įvertinimas. Skolininko ūkinės ir finansinės veiklos rodiklių vertinimo balais principai nurodyti taisyklių 4 priede.

15. Apskaičiavus taisyklių 13 punkte nurodytus skolininko ūkinės ir finansinės veiklos rodiklius ir įvertinus juos balais, išvedamas balų aritmetinis vidurkis, kuris rodo skolininko būklę, išreikštą atitinkamais balais. Jeigu yra pagrindas manyti, kad skolininko ūkinės ir finansinės veiklos rodiklių įvertinimas nepakankamai tiksliai rodo skolininko būklę, galutinis skolininko būklės įvertinimas gali būti keičiamas suteikiant mažesnę ar didesnę rizikos grupę ir nurodomos tokio keitimo priežastys.

16. Kiekvieno skolininko būklė vertinama pagal skolininko būklės vertinimo balų aritmetinį vidurkį:

16.1. labai gera būklė (mažiau negu 1,5 balo) – skolininko finansinė būklė visais atžvilgiais yra pavyzdinė; plėtojamas verslas; didėja pelnas; gerėja finansiniai rodikliai; žemas įsiskolinimo lygis; pinigų srautų pakanka paskolai grąžinti, palūkanoms mokėti, verslui plėtoti; nėra jokių abejonių, kad finansiniai įsipareigojimai bus įvykdyti laiku; perspektyvi veiklos sritis; konkurencinga ir paklausi produkcija; kvalifikuoti ir profesionalūs vadovai; vykdomas veiklos (verslo) planas; patikima informacija; nepriklausomų auditorių patvirtintos finansinės ataskaitos;

16.2. gera būklė (1,6–2,5 balo) – skolininko finansinė būklė yra stabili, tačiau yra tam tikrų nereikšmingų aspektų, rodančių, kad yra laikinų finansinių sunkumų; finansiniai rodikliai stabilūs; vidutinis įsiskolinimo lygis; pinigų srautų pakanka paskolai grąžinti ir palūkanoms mokėti; nėra jokių abejonių, kad finansiniai įsipareigojimai bus įvykdyti laiku; yra nepriklausomų auditorių patvirtintos finansinės ataskaitos; blogėja konkurencingumas; nepakankamas strateginis planavimas;

16.3. patenkinama būklė (2,6–3,5 balo) – skolininko veikloje pastebima tam tikrų finansinių sunkumų, kurie, nesiimant priemonių, ateityje gali tapti rimtomis finansinėmis problemomis; finansiniai rodikliai blogėja; aukštas įsiskolinimo lygis arba jis nuolat auga; gali nepakakti pinigų srautų paskolai grąžinti ir palūkanoms mokėti; abejojama, ar skolininkas galės laiku įvykdyti finansinius įsipareigojimus; mažėja pelnas; mažėja produkto paklausa; nekonkurencinga produkcija; nepatikima informacija; nėra nepriklausomo audito išvadų; nevykdomas veiklos (verslo) planas;

16.4. nepatenkinama būklė (3,6–4,5 balo) – skolininkas turi rimtų finansinių sunkumų; nuostolinga veikla; abejojama, ar toliau verslas gyvuos; pinigų srautų nepakanka; skolininkas neturi galimybių įvykdyti visų savo finansinių įsipareigojimų; parduodamas turtas skoloms padengti; paskola panaudota ne pagal paskirtį; pasenusi technologija; nekvalifikuoti arba abejotinos reputacijos vadovai;

16.5. bloga būklė (daugiau negu 4,6 balo) – skolininkas yra nemokus, jis bankrutuoja arba yra likviduojamas; jam yra pareikšti civiliniai ieškiniai arba yra kitų faktų, rodančių, kad skolininkas nebeturi realių galimybių tęsti savo veiklą ir atsiskaityti su kreditoriais; neperspektyvi veiklos sritis.

17. Skolininkų – savivaldybių ir valstybės fondų – būklė laikoma gera.

18. Skolininkų – bankų, kurie vykdo Lietuvos banko nustatytus bankų veiklos riziką ribojančius normatyvus ir reikalavimus, – būklė laikoma gera arba labai gera.

III. SKOLŲ, PASKOLŲ IR VALSTYBĖS GARANTUOJAMŲ PASKOLŲ GRUPAVIMAS

19. Grupuojant skolas, paskolas ir valstybės garantuojamas paskolas, svarbiausias kriterijus – paskolos (arba jos dalies) grąžinimo ir palūkanų mokėjimo terminų praleidimas. Nustatyta paskolos rizikos grupė yra keičiama atsižvelgiant į paskolos pertvarkymo faktus, į skolininko būklę, į faktinį investicijų projekto vykdymą.

20. Atsižvelgiant į skolos, paskolos ir valstybės garantuojamos paskolos (arba jos dalies) grąžinimo ir (arba) palūkanų mokėjimo termino praleidimą, paskola turi būti priskiriama prie:

20.1. standartinės rizikos grupės (1 grupės) – jei terminas praleistas mažiau kaip 7 kalendorines dienas;

20.2. galimos rizikos grupės (2 grupės) – jei terminas praleistas nuo 8 iki 30 kalendorinių dienų;

20.3. padidėjusios rizikos grupės (3 grupės) – jei terminas praleistas nuo 31 iki 90 kalendorinių dienų;

20.4. didelės rizikos grupės (4 grupės) – jei terminas praleistas nuo 91 iki 180 kalendorinių dienų;

20.5. didžiausios rizikos grupės (5 grupės) – jei terminas praleistas daugiau kaip 180 kalendorinių dienų.

21. Atsižvelgiant į grupavimo metu atliekamą skolos, paskolos ir valstybės garantuojamos paskolos pertvarkymą, paskola priskiriama:

21.1. paskola, kuri buvo pertvarkyta pagal šių taisyklių 12.1 punktą, – prie ne mažesnės kaip prieš pertvarkymą rizikos grupės ir ne mažesnės kaip padidėjusios rizikos grupės. Jei paskola buvo tokiu būdu pertvarkyta du arba tris kartus, ji priskiriama prie ne mažesnės kaip didelės rizikos grupės. Tokia paskola gali būti perkelta į mažesnės rizikos grupę (išskyrus standartinės rizikos grupę), jei skolininkas, pertvarkius paskolą, tris paskolos sutartyje nustatytus mokėjimo laikotarpius atsiskaito laiku ir nėra jokių požymių, kad nesugebės laiku atsiskaityti ateityje. Jei paskola pertvarkyta daugiau kaip tris kartus ir skolininko skola per tą laiką nesumažėjo arba padidėjo, paskola priskiriama prie didžiausios rizikos grupės. Tokia paskola gali būti perkelta į didelės rizikos grupę, jei skolininkas, pertvarkius paskolą, tris paskolos sutartyje nustatytus mokėjimo laikotarpius atsiskaito laiku ir nėra jokių požymių, kad nesugebės laiku atsiskaityti ateityje;

21.2. paskola, pertvarkyta pagal šių taisyklių 12.2 punktą, – prie tos pačios rizikos grupės kaip ir prieš pertvarkymą, išskyrus tuos atvejus, kai paskola priklausė prie standartinės rizikos grupės. Tokiu atveju ji priskiriama prie galimos rizikos grupės;

21.3. paskola, pertvarkyta pagal šių taisyklių 12.3 punktą, – prie didelės rizikos grupės. Jei paskola tokiu būdu buvo pertvarkyta du ir daugiau kartų, paskola turi būti priskirta prie didžiausios rizikos grupės.

22. Atsižvelgiant į skolininko būklės įvertinimą, skolos, paskolos ir valstybės garantuojamos paskolos perkeliamos į mažesnės arba didesnės rizikos grupę, jeigu:

22.1. labai gera būklė – paskola iš didelės rizikos grupės perkeliama į padidėjusios rizikos grupę, iš padidėjusios rizikos grupės – į galimos rizikos grupę ir iš galimos rizikos grupės – į standartinės rizikos grupę;

22.2. gera būklė – paskola iš didelės rizikos grupės perkeliama į padidėjusios rizikos grupę, iš padidėjusios rizikos grupės – į galimos rizikos grupę;

22.3. patenkinama būklė – paskola iš standartinės ir galimos rizikos grupių perkeliama į padidėjusios rizikos grupę, o iš padidėjusios rizikos grupės – į didelės rizikos grupę;

22.4. nepatenkinama būklė – paskola iš galimos ir padidėjusios rizikos grupių perkeliama į didelės rizikos grupę;

22.5. bloga būklė – paskola perkeliama į didžiausios rizikos grupę.

23. Skola, paskola ir valstybės garantuojama paskola, priskirtos prie kurios nors šių taisyklių 22 punkte nurodytos grupės, dėl paskolų ir palūkanų mokėjimo terminų praleidimo perkeliamos į didesnės rizikos grupę, jei skolininkas nevykdo investicijų projekto reikalavimų.

24. Skola, paskola ir valstybės garantuojama paskola priskiriamos prie didesnės rizikos grupės šiose taisyklėse nenumatytais atvejais, jei padidėja paskolos rizika (pavyzdžiui, paskolą panaudojus ne pagal paskirtį, paaiškėjus dokumentų klastojimo arba kitos neteisėtos veiklos faktams ir pan.) arba skolininkas nevykdo skolinių įsipareigojimų kitiems kreditoriams, už kuriuos valstybė nėra garantavusi.

25. Skola, paskola ir valstybės garantuojama paskola gali būti priskiriamos prie didesnės ar mažesnės rizikos grupės šiose taisyklėse nenumatytais atvejais, jei paskolos rizika padidėja ar sumažėja dėl kitų neišvardytų veiksnių.

26. Valstybės garantuojamos paskolos priskiriamos prie:

26.1. kai garantuojama už skolininką, turintį paskolą, – tokios pat rizikos grupės kaip ir suteikta paskola;

26.2. kai vykdomi mokėjimai pagal valstybės garantiją, – prie didžiausios rizikos grupės. Jei tas pats skolininkas turi paskolą, ji taip pat priskiriama prie didžiausios rizikos grupės.

27. Valstybės garantuojama paskola gali būti priskiriama prie didesnės ar mažesnės rizikos grupės, jei yra papildomų duomenų, rodančių didesnę ar mažesnę skolininko riziką.

28. Valstybės remiamas paskolas teikiančios kredito įstaigos kas ketvirtį (ne vėliau kaip iki kito mėnesio 15 dienos po ketvirčio pabaigos) privalo Finansų ministerijai pateikti valstybės remiamų paskolų priskyrimo prie rizikos grupės ataskaitinio laikotarpio pabaigos ataskaitą pagal taisyklių 5 priede nurodytą formą.

Punkto pakeitimai:

Nr. 1K-092, 2012-03-09, Žin., 2012, Nr. 32-1501 (2012-03-15), i. k. 1122050ISAK001K-092

29. Valstybės remiamų paskolų priskyrimo prie rizikos grupės ataskaitinio laikotarpio pabaigos ataskaitos pildomos pagal kiekvieną sutartį dėl valstybės remiamų paskolų teikimo sąlygų ir valstybės garantijų.

30. Valstybės remiamas paskolas teikiančių kredito įstaigų teikiamose valstybės remiamų paskolų priskyrimo prie rizikos grupės ataskaitinio laikotarpio pabaigos ataskaitose (taisyklių 5 priedas) nurodomas išduotų valstybės remiamų paskolų su valstybės garantija likutis ir sukauptos palūkanos skirstomos pagal rizikos grupes.

Punkto pakeitimai:

Nr. 1K-092, 2012-03-09, Žin., 2012, Nr. 32-1501 (2012-03-15), i. k. 1122050ISAK001K-092

IV. SKOLŲ, PASKOLŲ NUVERTĖJIMO IR VALSTYBĖS GARANTUOJAMŲ PASKOLŲ ATIDĖJINIŲ APSKAIČIAVIMAS

31. Skolų, paskolų nuvertėjimas ir valstybės garantuojamų paskolų atidėjiniai (dėl skolininkų, kuriems suteiktos valstybės garantuojamos paskolos, nevykdomų finansinių įsipareigojimų) yra skaičiuojami:

31.1. pagal valstybės perskolintas paskolas, skolas, palūkanas, baudas ir delspinigius ir kitas gautinas sumas pagal sudarytas sutartis su skolininkais;

31.2. pagal valstybės garantuojamų paskolų ir iki ataskaitinio laikotarpio pabaigos sukauptas palūkanas.

32. Finansų ministerija apskaičiuoja kiekvienos skolos, paskolos ir kitų gautinų sumų nuvertėjimą bei valstybės garantuojamų paskolų atidėjinius atsižvelgdama į prievolių įvykdymo užtikrinimą. Skolų, paskolų ir valstybės garantuojamų paskolų likutis ir kitos gautinos sumos, išskyrus Valstybinio studijų fondo administruojamas paskolas, yra dauginami iš atitinkamos rizikos grupės nuvertėjimo ir atidėjinių normos.

33. Skolų, paskolų nuvertėjimo ir valstybės garantuojamų paskolų atidėjinių normos:

33.1. padidėjusios rizikos grupės paskolų – 20 procentų negrąžintos paskolos dalies;

33.2. didelės rizikos grupės paskolų – 40 procentų negrąžintos paskolos dalies;

33.3. didžiausios rizikos grupės paskolų – 100 procentų negrąžintos paskolos dalies.

34. Skaičiuojant nuvertėjimą ir atidėjinius, iš paskolos likučio ar kitų gautinų sumų atimama galiojančios prievolės užtikrinimo priemonės vertė ar jos dalis:

34.1. 100 procentų garantuojamos arba laiduojamos sumos – jei už skolininką garantuoja Lietuvos Respublikos Vyriausybė arba laiduoja kitų užsienio valstybių vyriausybės ir centriniai bankai;

34.2. 100 procentų įkeisto turto vertės – jei prievolių įvykdymui užtikrinti įkeisti Lietuvos Respublikos Vyriausybės, kitų Europos Sąjungos valstybių vyriausybių ir centrinių bankų vertybiniai popieriai;

34.3. 70 procentų garantuojamos arba laiduojamos sumos – jei už skolininką garantuoja arba laiduoja Lietuvos Respublikos savivaldybės;

34.4. 70 procentų įkeisto turto vertės – jei įkeistos deponuotos lėšos laikomos Lietuvos banko licenciją turinčiame banke arba užsienio banke, arba jo filiale ir jei deponuotų lėšų savininkui neiškelta bankroto byla;

34.5. 70 procentų garantuojamos arba laiduojamos sumos – jei už skolininką garantuoja arba laiduoja Lietuvos banko licenciją turintis bankas arba užsienio bankas.

35. Jei skola, paskola ar kitos gautinos sumos garantuotos turto įkeitimu ir yra tikėtina, kad bus atsiskaityta įkeistu turtu, nuvertėjimas vertinamas remiantis užstato tikrąja verte. Jei tikimybė, kad bus atsiskaityta įkeistu turtu, yra maža ar tikrosios užstato vertės patikimai nustatyti neįmanoma, laikoma, kad užstato vertė lygi nuliui.

36. Apskaičiuojant valstybės remiamų paskolų atidėjinius atsižvelgiama į Valstybinio studijų fondo sukauptą rezervą.

37. Į prievolių įvykdymo užtikrinimą neatsižvelgiama, jei:

37.1. už skolininką garantuoja arba laiduoja ūkio subjektas;

37.2. užsienio valstybės vyriausybė, centrinis bankas, centrinės arba vietos valdžios institucijos prisiima riziką, t. y. garantuoja, laiduoja arba prievolių įvykdymui užtikrinti įkeičia vyriausybių arba centrinių bankų vertybinius popierius, jeigu visų trijų tarptautinių kredito agentūrų – Standard & Poor’s, Moody‘s ir Fitch Ratings – suteikti ilgalaikio mokumo kredito reitingai mažesni kaip A-/A3 arba jų nėra;

37.3. Lietuvos banko licenciją turintis bankas, kuris suteikė garantiją arba laidavimą, grupuodamas paskolas, nevykdė bent vieno iš Lietuvos komerciniams bankams nustatytų veiklos riziką ribojančių normatyvų;

37.4. užsienio bankas suteikė garantiją arba laidavimą, jeigu visų trijų tarptautinių kredito agentūrų – Standard & Poor’s, Moody‘s ir Fitch Ratings – suteikti ilgalaikio mokumo kredito reitingai mažesni kaip A-/A3 arba jų nėra;

37.5. teisė į prievolių įvykdymo užtikrinimą yra ginčijama (vyksta teisminis ginčas);

37.6. įkeičiamas turtas jau įkeistas prievolių pagal kitas sutartis įvykdymui užtikrinti;

37.7. įkeisto turto nepavyksta realizuoti per 9 mėnesius nuo paskolos grąžinimo termino pabaigos.

V. BAIGIAMOSIOS NUOSTATOS

38. Šiose taisyklėse nenumatytais atvejais valstybės garantuojamų paskolų atidėjiniai ir valstybės perskolinamų paskolų, skolų nuvertėjimas skaičiuojami pagal 17-ąjį viešojo sektoriaus apskaitos ir finansinės atskaitomybės standartą „Finansinis turtas ir finansiniai įsipareigojimai“, patvirtintą Lietuvos Respublikos finansų ministro 2008 m. birželio 27 d. įsakymu Nr. 1K-223 „Dėl viešojo sektoriaus apskaitos ir finansinės atskaitomybės 17-ojo standarto patvirtinimo“ (Žin., 2008, Nr. 76-3020; 2009, Nr. 149-6697), ir 18-ąjį viešojo sektoriaus apskaitos ir finansinės atskaitomybės standartą „Atidėjiniai, neapibrėžtieji įsipareigojimai, neapibrėžtasis turtas ir poataskaitiniai įvykiai“, patvirtintą Lietuvos Respublikos finansų ministro 2008 m. rugpjūčio 21 d. įsakymu Nr. 1K-252 „Dėl viešojo sektoriaus apskaitos ir finansinės atskaitomybės 18-ojo standarto patvirtinimo“ (Žin., 2008, Nr. 98-3803; 2010, Nr. 88-4670).

39. Taisyklės taikomos sudarant finansinių ataskaitų rinkinius pagal Lietuvos Respublikos viešojo sektoriaus atskaitomybės įstatymą (Žin., 2007, Nr. 77-3046).

_________________

Valstybės perskolinamų paskolų ir valstybės

garantuojamų paskolų grupavimo taisyklių

1 priedas

(Valstybės perskolinamų paskolų, skolų grupavimo ir nuvertėjimo apskaičiavimo lentelės forma)

VALTYBĖS PERSKOLINAMŲ PASKOLŲ, SKOLŲ GRUPAVIMO IR NUVERTĖJIMO APSKAIČIAVIMO LENTELĖ

Skolininko pavadinimas	Sutarties Nr.	Valiuta	Paskolos suma, litais	Pradelstos palūkanos, litais	Sukauptos palūkanos, litais	Delspinigiai, litais	Baudos, litais	Paskolos rizikos grupė, atsižvelgiant į	Paskolos rizikos grupė	Prievolių įvykdymo užtikrinimo priemonės vertė, litais	Nustatytas paskolos užtikrinimo priemonės koeficientas	Užstato vertė, litais
Mokėjimo terminus	Pertvarkymo ir refinansavimo faktus	Skolininko būklę
A	B	C	D	E	F	G	H	I	J	K	L	M	N	O

Nuvertėjimas, litais	Pastabos
Paskolos suma, litais	Pradelstos palūkanos, litais	Sukauptos palūkanos, litais	Delspinigiai, litais	Baudos, litais
P	R	S	T	V	Z

I grupė. Standartinės rizikos grupė

Iš viso:

II grupė. Galimos rizikos grupė

Iš viso:

III grupė. Padidėjusios rizikos grupė

Iš viso:

IV grupė. Didelės rizikos grupė

Iš viso:

V grupė. Didžiausios rizikos grupė

Iš viso:

Iš viso:

Skyriaus vedėjas	(Parašas)	(Vardas ir pavardė)

(Rengėjo nuoroda)

_________________

Valstybės perskolinamų paskolų ir valstybės

garantuojamų paskolų grupavimo taisyklių

2 priedas

(Valstybės garantuojamų paskolų grupavimo ir atidėjinių apskaičiavimo lentelės forma)

VALSTYBĖS GARANTUOJAMŲ PASKOLŲ GRUPAVIMO IR ATIDĖJINIŲ APSKAIČIAVIMO LENTELĖ

Skolininko pavadinimas	Garantijos registro Nr.	Paskolos valiuta	Paskolos suma	Sukauptos palūkanos	Paskolos rizikos grupė, atsižvelgiant į skolininko būklę	Paskolos rizikos grupė	Prievolių įvykdymo užtikrinimo priemonės vertė, litais	Nustatytas paskolos užtikrinimo priemonės koeficientas	Užstato vertė, litais	Atidėjiniai, litais	Pastabos

valiuta	litais	valiuta	litais

A	B	C	D	E	F	G	H	I	J	K	L	M	N

I grupė. Standartinės rizikos grupė

Iš viso:

II grupė. Galimos rizikos grupė

Iš viso:

III grupė. Padidėjusios rizikos grupė

Iš viso:

IV grupė. Didelės rizikos grupė

Iš viso:

V grupė. Didžiausios rizikos grupė

Iš viso:

Iš viso:

Skyriaus vedėjas

(Parašas)	(Vardas ir pavardė)

(Rengėjo nuoroda)

_________________

Valstybės perskolinamų paskolų ir valstybės

garantuojamų paskolų grupavimo taisyklių

3 priedas

(Skolininko būklės įvertinimo ataskaitos forma)

SKOLININKO BŪKLĖS ĮVERTINIMO ATASKAITA

Skolininko pavadinimas	Data
Finansiniai rodikliai	Apibūdinimas	Reikšmė	Balas	Pastabos
1. Einamojo likvidumo rodiklis	Trumpalaikis turtas/trumpalaikiai įsipareigojimai
2. Kritinio likvidumo rodiklis	Trumpalaikis turtas–atsargos/trumpalaikiai įsipareigojimai
3. Įsiskolinimo rodiklis	Visi įsipareigojimai/turtas*100 proc.
4. Sverto rodiklis	Visi įsipareigojimai/nuosavas kapitalas*100 proc.
5. Manevringumo rodiklis	Trumpalaikis turtas/nuosavas kapitalas
6. Veiklos pelningumo rodiklis	Veiklos pelnas/pardavimų ir paslaugų suma*100 proc.
7. Turto pelningumo rodiklis	Veiklos pelnas/turtas*100 proc.
Bendras vertinimo balas

Kitos pastabos:

Skyriaus vedėjas	(Parašas)	(Vardas ir pavardė)

(Rengėjo nuoroda)

_________________

Valstybės perskolinamų paskolų ir valstybės

garantuojamų paskolų grupavimo taisyklių

4 priedas

SKOLININKO ŪKINĖS IR FINANSINĖS VEIKLOS RODIKLIŲ VERTINIMO BALAIS PRINCIPAI

1. Einamojo likvidumo rodiklis (toliau – rodiklis) vertinamas taip:

1.1. rodiklis > 1– 1 arba 2 balai (labai gera arba gera būklė);

1.2. 1 ≥ rodiklis ≥ 0,3 – 3 balai (patenkinama būklė);

1.3. rodiklis < 0,3 – 4 arba 5 balai (nepatenkinama arba bloga būklė).

2. Kritinio likvidumo rodiklis (toliau – rodiklis) vertinamas taip:

2.1. rodiklis > 0,8 – 1 arba 2 balai (labai gera arba gera būklė);

2.2. 0,8 ≥ rodiklis ≥ 0,25 – 3 balai (patenkinama būklė);

2.3. rodiklis < 0,25 – 4 arba 5 balai (nepatenkinama arba bloga būklė).

3. Įsiskolinimo rodiklis (toliau – rodiklis) vertinamas taip:

3.1. rodiklis < 50% – 1 arba 2 balai (labai gera arba būklė);

3.2. 50 % ≤ rodiklis ≤ 80 % – 3 balai (patenkinama būklė);

3.3. rodiklis > 80 % – 4 arba 5 balai (nepatenkinama arba bloga būklė).

4. Sverto rodiklis (toliau – rodiklis) vertinamas taip:

4.1. rodiklis < 70% – 1 arba 2 balai (labai gera arba gera būklė);

4.2. 70 % ≤ rodiklis ≤ 100 % – 3 balai (patenkinama būklė);

4.3. rodiklis >100 % – 4 arba 5 balai (nepatenkinama arba bloga būklė).

5. Manevringumo rodiklis (toliau – rodiklis) vertinamas taip:

5.1. rodiklis < 0,8 – 1 arba 2 balai (labai gera arba gera būklė);

5.2. 0,8 ≤ rodiklis ≤ 1 – 3 balai (patenkinama būklė);

5.3. 1 < rodiklis – 4 arba 5 balai (nepatenkinama arba bloga būklė).

6. Veiklos pelningumo rodiklis (toliau – rodiklis) vertinamas taip:

6.1. rodiklis > 2% – 1 arba 2 balai (labai gera arba gera būklė);

6.2. 0 % ≤ rodiklis ≤ 2 % – 3 balai (patenkinama būklė);

6.3. rodiklis < 0 % – 4 arba 5 balai (nepatenkinama arba bloga būklė).

7. Turto pelningumo rodiklis (toliau – rodiklis) vertinamas taip:

7.1. rodiklis > 2% – 1 arba 2 balai (labai gera arba gera būklė);

7.2. 0 % ≤ rodiklis ≤ 2 % – 3 balai (patenkinama būklė);

7.3. rodiklis < 0 % – 4 arba 5 balai (nepatenkinama arba bloga būklė).

_________________

Valstybės perskolinamų paskolų ir valstybės

garantuojamų paskolų grupavimo taisyklių

5 priedas

(Valstybės remiamų paskolų priskyrimo prie rizikos grupės ataskaitos forma)

______________________________________

(dokumento sudarytojas)

VALSTYBĖS REMIAMŲ PASKOLŲ PRISKYRIMO PRIE RIZIKOS GRUPĖS ATASKAITINIO LAIKOTARPIO PABAIGOS ATASKAITA

____________ Nr._____

(data)

____________________

(sudarymo vieta)

Ataskaitinis laikotarpis

Skolininkų grupės pavadinimas

Paskolų šaltinis

Rizikos grupė	1 rizikos grupė	2 rizikos grupė	3 rizikos grupė	4 rizikos grupė	5 rizikos grupė
Rizikos grupės kriterijus (pradelstas dienų skaičius pasibaigus mokėjimo terminui)	Nuo 0 iki 7 dienų	Nuo 8 iki 30 dienų	Nuo 31 iki 90 dienų	Nuo 91 iki 180 dienų	Daugiau kaip 180 dienų	Iš viso
Išduotų paskolų dalis (likutis), grąžintina per vienus metus, Lt
Išduotų paskolų dalis (likutis), grąžintina per vienus metus, EUR
Išduotų paskolų dalis (likutis), grąžintina nuo vienų iki penkerių metų, Lt
Išduotų paskolų dalis (likutis), grąžintina nuo vienų iki penkerių metų, EUR
Išduotų paskolų dalis (likutis), grąžintina po penkerių metų, Lt
Išduotų paskolų dalis (likutis), grąžintina po penkerių metų, EUR
Sukauptos palūkanos, Lt
Sukauptos palūkanos, EUR

(Pareigų pavadinimas)	(Parašas)	(Vardas ir pavardė)

A.V.

(Rengėjo nuoroda)

_________________

Pakeitimai:

1.

Lietuvos Respublikos finansų ministerija, Įsakymas

Nr. 1K-092, 2012-03-09, Žin., 2012, Nr. 32-1501 (2012-03-15), i. k. 1122050ISAK001K-092

Dėl finansų ministro 2011 m. gruodžio 30 d. įsakymo Nr. 1K-440 "Dėl Valstybės perskolinamų paskolų ir valstybės garantuojamų paskolų grupavimo taisyklių patvirtinimo" pakeitimo